[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.3.2007

KOM(2007) 93 endelig

2007/0036 (COD)

Forslag til

EUROPA-PARLAMENTETS OG RÅDETS DIREKTIV

om ændring af direktiv 2006/66/EF om batterier og akkumulatorer og udtjente batterier og akkumulatorer, for så vidt angår de gennemførelsesbeføjelser, der tillægges Kommissionen

(forelagt af Kommissionen)

BEGRUNDELSE

Tilpasning af direktiv 2006/66/EF til Rådets afgørelse 2006/512/EF (ny forskriftsprocedure med kontrol)

Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen[1], er ændret ved Rådets afgørelse 2006/512/EF af 17. juli 2006[2].

Med ændringen af afgørelsen indføres der i artikel 5a en ny forskriftsprocedure med kontrol , der skal anvendes i forbindelse med generelle foranstaltninger, der har til formål at ændre ikke-væsentlige bestemmelser i en basisretsakt, der er vedtaget efter proceduren for fælles beslutningstagning, herunder ved at lade sådanne bestemmelser udgå eller ved at supplere med nye ikke-væsentlige bestemmelser.

Rådet og Parlamentet nåede ved tredjebehandlingen til enighed[3] om direktiv 2006/66/EF om batterier og akkumulatorer og udtjente batterier og akkumulatorer samt om ophævelse af direktiv 91/157/EØF, lige inden den nye udvalgsprocedureafgørelse trådte i kraft. Direktivet trådte i kraft efter offentliggørelsen i Den Europæiske Unions Tidende den 26. september 2006[4] og skal derfor nu tilpasses således, at der i givet fald henvises til den nye forskriftsprocedure med kontrol.

2007/0036 (COD)

Forslag til

EUROPA-PARLAMENTETS OG RÅDETS DIREKTIV

om ændring af direktiv 2006/66/EF om batterier og akkumulatorer og udtjente batterier og akkumulatorer, for så vidt angår de gennemførelsesbeføjelser, der tillægges Kommissionen

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen[5],

under henvisning til udtalelse fra Det Europæiske Økonomiske og Sociale Udvalg[6],

under henvisning til udtalelse fra Regionsudvalget[7],

efter proceduren i traktatens artikel 251[8], og

ud fra følgende betragtninger:

(1) Ifølge Europa-Parlamentets og Rådets direktiv 2006/66/EF[9] skal visse foranstaltninger vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen[10].

(2) Afgørelse 1999/468/EF blev ændret ved afgørelse 2006/512/EF, som indfører en forskriftsprocedure med kontrol, der skal anvendes i forbindelse med generelle foranstaltninger, der har til formål at ændre ikke-væsentlige bestemmelser i en basisretsakt, der er vedtaget efter proceduren i traktatens artikel 251, herunder ved at lade sådanne bestemmelser udgå eller ved at supplere med nye ikke-væsentlige bestemmelser.

(3) I overensstemmelse med Europa-Parlamentets, Rådets og Kommissionens fælles erklæring[11] om afgørelse 2006/512/EF skal en række retsakter, som allerede er trådt i kraft, tilpasses efter de gældende procedurer.

(4) Der skal navnlig tillægges Kommissionen beføjelser til at tilpasse bilag III og til at tilpasse og revidere de detaljerede regler for mærkning af batterier og akkumulatorer. Da der er tale om generelle foranstaltninger, der har til formål at ændre ikke-væsentlige bestemmelser i direktiv 2006/66/EF og at supplere det med nye ikke-væsentlige bestemmelser, bør de vedtages efter forskriftsproceduren med kontrol i artikel 5a i afgørelse 1999/468/EF.

(5) Direktiv 2006/66/EF bør derfor ændres i overensstemmelse hermed.

(6) Eftersom de ændringer, der skal foretages i direktiv 2006/66/EF, er tilpasninger af teknisk art, som kun vedrører udvalgsprocedurerne, er der intet krav om, at de skal gennemføres af medlemsstaterne. Det er således ikke nødvendigt at vedtage bestemmelser herom -

UDSTEDT FØLGENDE DIREKTIV:

Artikel 1

I direktiv 2006/66/EF foretages følgende ændringer:

1. Artikel 10, stk. 4, affattes således:

"Der kan fastsættes overgangsordninger efter proceduren i artikel 24, stk. 2, i forbindelse med de vanskeligheder, som medlemsstaterne måtte have ved at imødekomme kravene i stk. 2 som følge af specifikke nationale omstændigheder.

Der fastlægges inden den 26. september 2007 en fælles metode til beregning af de årlige salg af bærbare batterier og akkumulatorer til slutforbrugere. Denne foranstaltning, der har til formål at ændre ikke-væsentlige bestemmelser i direktivet ved at supplere dette, vedtages efter forskriftsproceduren med kontrol i artikel 24, stk. 3."

2. I artikel 12, stk. 6, affattes første punktum således:

"6. Bilag III kan tilpasses og suppleres som følge af den videnskabelige og tekniske udvikling. Disse foranstaltninger, der har til formål at ændre ikke-væsentlige bestemmelser i direktivet, vedtages efter forskriftsproceduren med kontrol i artikel 24, stk. 3."

3. Artikel 17 affattes således:

"Artikel 17

Registrering

Medlemsstaterne sørger for, at alle producenter registreres. Registrering skal underlægges de samme proceduremæssige krav i alle medlemsstater. Kravene om registrering, der har til formål at ændre ikke-væsentlige bestemmelser i direktivet ved at supplere dette, fastlægges efter forskriftsproceduren med kontrol i artikel 24, stk. 3."

4. I artikel 21 foretages følgende ændringer:

5. Stk. 2 affattes således:

"2. Medlemsstaterne sørger for, at kapaciteten af alle bærbare batterier, bilbatterier og akkumulatorer anføres på en synlig, let læselig og uudslettelig måde inden den 26. september 2009. Detaljerede regler for gennemførelsen af dette krav, herunder ensartede metoder til bestemmelse af kapacitet og egnet brug, fastsættes inden den 26. marts 2009. Disse foranstaltninger, der har til formål at ændre ikke-væsentlige bestemmelser i direktivet ved at supplere dette, vedtages efter forskriftsproceduren med kontrol i artikel 24, stk. 3."

6. Stk. 7 affattes således:

"7. Der kan gives tilladelse til undtagelse fra mærkningskravene i denne artikel. Sådanne foranstaltninger, der har til formål at ændre ikke-væsentlige bestemmelser i direktivet ved at supplere dette, vedtages efter forskriftsproceduren i artikel 24, stk. 3."

7. Artikel 24, stk. 3, affattes således:

"3. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF i overensstemmelse med samme afgørelses artikel 8."

Artikel 2

Dette direktiv træder i kraft på [...]dagen efter offentliggørelsen i Den Europæiske Unions Tidende .

Artikel 3

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EFT C 203 af 17.7.1999, s. 1.

[2] EUT L 200 af 22.7.2006, s. 11.

[3] EP's tredjebehandling den 4.7.2006 og Rådets tredjebehandling den 18.7.2006.

[4] EUT L 266 af 26.9.2006, s. 1.

[5] EUT C […] af […], s. […].

[6] EUT C […] af […], s. […].

[7] EUT C […] af […], s. […].

[8] EUT C […] af […], s. […].

[9] EUT L 266 af 26.9.2006, s. 1.

[10] EFT L 184 af 17.7.1999, s. 23. Senest ændret ved beslutning 2006/512/EF (EUT L 200 af 22.7.2006, s. 11).

[11] EUT C 255 af 21.10.2006, s. 1.